Diari Oficial de la Generalitat Valenciana


Sumari del DOGV 7561, del 01-07-2015 (2015/6069)

ORDE 71/2015, de 25 de juny, de la Conselleria d'Educació, Cultura i Esport, per la qual es convoca un concurs públic per a la concessió d'ajudes destinades a la digitalització i millora d'instal·lacions d'arxius històrics d'entitats privades sense ànim de lucre.
-----------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7561

Data del DOGV
:   01-07-2015

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2015/6069


Data del document
:   25-06-2015

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 71/2015, de 25 de juny, de la Conselleria d'Educació, Cultura i Esport, per la qual es convoca un concurs públic per a la concessió d'ajudes destinades a la digitalització i millora d'instal·lacions d'arxius històrics d'entitats privades sense ànim de lucre. [2015/6069]  
La Generalitat té competències plenes en matèria d'arxius, i un dels seus objectius és la conservació del patrimoni documental valencià. Per això, la Conselleria d'Educació, Cultura i Esport té com a funció gestionar les ajudes que des de la Generalitat es destinen al sistema d'arxius, i un dels seus propòsits és contribuir a sufragar els gastos derivats de la conservació del fons documental històric existent en els arxius de les entitats privades sense ànim de lucre.  
  
En conseqüència, fent ús de les facultats que em conferixen els articles 160.2, 165 i 166 de la Llei 1/2015, de 6 de febrer, d'Hisenda Pública, del Sector Públic Instrumental i de Subvencions,  
  
  
Ordene  
  
Primer  
Es convoca un concurs públic per a la concessió d'ajudes destinades a la digitalització de documentació històrica i/o la millora de les instal·lacions d'arxius històrics d'entitats privades sense ànim de lucre. Així mateix, s'aproven les bases de la present convocatòria (annex I) i els models impresos de sol·licitud, de certificat del secretari o interventor i de fitxa de domiciliació bancària, i el model de formulari del cens del patrimoni documental valencià.  
  
Segon  
Les ajudes es concediran amb càrrec a l'aplicació pressupostària 72.26.7303.412.20.1, línia codi comptable T7604000, per un import màxim de 25.000 euros, de conformitat amb el que disposa la Llei 8/2014, de 26 de desembre, de Pressupostos de la Generalitat per a l'exercici 2015.  
  
Tercer  
Es delega en la directora general de Cultura la facultat de resoldre la concessió d'estes ajudes.  
  
Quart  
La present orde tindrà efectes des de l'endemà de ser publicada en el Diari Oficial de la Comunitat Valenciana.  
  
De conformitat amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei reguladora de la jurisdicció contenciosa administrativa, contra el present acte, que posa fi a la via administrativa, es podrà interposar, potestativament, un recurs de reposició, o bé plantejar directament un recurs contenciós administratiu, atenent els terminis i davant dels òrgans que s'indiquen a continuació:  
  
a) El recurs de reposició haurà d'interposar-se davant de la consellera d'Educació, Cultura i Esport en el termini d'un mes a comptar de l'endemà de publicar-se.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar de l'endemà de publicar-se.  
  
València, 25 de juny de 2015  
  
La consellera d'Educació, Cultura i Esport,  
MARÍA JOSÉ CATALÁ VERDET  
  
  
  
  
ANNEX I  
Bases per les quals es convoca un concurs públic per a la concessió d'ajudes destinades a la digitalització de documentació històrica i la millora d'instal·lacions d'arxius històrics d'entitats privades sense ànim de lucre.  
  
Primera. Objecte  
La present convocatòria té com a objecte la concessió d'ajudes que contribuïsquen al finançament dels gastos realitzats per les entitats privades sense ànim de lucre de l'àmbit competencial de la Generalitat la finalitat de les quals siga, de manera individual o conjunta:  
a) La digitalització de documentació anterior al 1940 que pertany a l'entitat.  
b) La millora de les instal·lacions d'arxiu destinades a la conservació de la documentació anterior al 1940.  
Es considera com a arxiu i com a document d'arxiu el que disposen els articles 80.1 i 76.2, respectivament, de la Llei 4/1998, d'11 de juny, de Patrimoni Cultural Valencià.  
  
Segona. Gastos subvencionables  
Estes ajudes contribuiran al finançament parcial de les activitats que són el seu objecte, fins al màxim del 50 % del cost de la inversió realitzada entre el 27 de juny de 2014 i la data de finalització del termini de presentació de les sol·licituds.  
  
Tercera. Règim normatiu d'estes ajudes  
1. El procediment per a la concessió d'estes ajudes es tramitarà en règim de concurrència competitiva, tal com establix l'article 22.1 de la Llei 38/2003, General de Subvencions.  
2. En este procediment seran aplicables les bases reguladores d'esta convocatòria; per al que no preveuen estes s'aplicaran, entre d'altres, les normes següents: la Llei 1/2015, de 6 de febrer, d'Hisenda Pública, del Sector Públic Instrumental i de Subvencions; la Llei 38/2003, General de Subvencions, i el Reglament de la Llei 38/2003, aprovat pel Reial Decret 887/2006; la Llei 11/2007, de 22 de juny, d'Accés Electrònic dels Ciutadans als Servicis Públics, i el Decret 220/2014, de 12 de desembre, del Consell, pel qual s'aprova el Reglament d'Administració Electrònica de la Comunitat Valenciana.  
  
3. La presentació de la sol·licitud per a optar a esta ajuda implica la plena acceptació pel sol·licitant de les bases per les quals es regix la convocatòria.  
4. Les ajudes concedides per mitjà d'esta convocatòria no requerixen la notificació a la Comissió Europea, d'acord amb els articles 1.4, 3.4 i 7.4 del Decret 147/2007, de 7 de setembre, del Consell, pel qual es regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, ja que no complixen el requisit de l'avantatge econòmic per a una empresa ni el del falsejament de la competència, i no afecten els intercanvis comercials entre els estats membres de l'apartat 1 de l'article 107 del Tractat de Funcionament de la Unió Europea.  
  
  
Quarta. Requisits dels beneficiaris  
1. Podran sol·licitar estes ajudes totes les entitats privades sense ànim de lucre de l'àmbit competencial de la Generalitat que realitzen inversions destinades, de manera individual o conjunta, a la digitalització de la documentació anterior al 1940 que pertany a l'entitat, i a la millora de les seues instal·lacions d'arxiu destinades a conservar este tipus de documentació.  
Es considera com a entitat privada sense ànim de lucre el que determina l'article 2 de la Llei 49/2002, de 23 de desembre, de Règim Fiscal de les Entitats sense Fins Lucratius i dels Incentius Fiscals al Mecenatge (BOE 310, 27.12.2002).  
2. També en podran ser beneficiaris els centres valencians en l'exterior, regulats per la Llei 11/2007, de 20 de març, de la Generalitat, de Comunitats de Valencians en l'Exterior, sempre que complisquen les condicions exigides en les bases d'esta convocatòria.  
3. Queden exclosos de la present convocatòria tots els beneficiaris en què concórrega alguna de les circumstàncies previstes en l'article 13 de la Llei 38/2003, de 17 de novembre, General de Subvencions.  
4. No podran obtindre la condició de beneficiaris aquells sol·licitants que no es troben, en finalitzar el termini de presentació de sol·licituds, al corrent de les obligacions tributàries i davant de la Seguretat Social.  
  
Quinta. Tipus d'inversions subvencionables  
1. El tipus d'equipament per a la millora d'instal·lacions d'arxius d'entitats privades sense ànim de lucre que es podrà finançar amb esta convocatòria d'ajudes serà d'ús exclusiu per a l'arxiu. L'equipament consistirà exclusivament en estanteries metàl·liques d'angle ranurat, armaris compactes mòbils sobre rails, arxivadors de plànols horitzontals, deshumidificadors i termohigròmetres. Queda totalment exclòs d'esta convocatòria el mobiliari d'oficina.  
2. Els treballs de digitalització que es podran finançar amb esta convocatòria seran aquells destinats a la digitalització de la documentació anterior al 1940 que pertany als fons d'arxius d'entitats privades sense ànim de lucre.  
La digitalització serà realitzada per empreses professionals. Del procés de digitalització se n'obtindran pàgines digitalitzades en format TIFF en la versió 6.0 o posterior sense comprimir (fitxers màster), que permeten la preservació de l'original i l'obtenció de còpies en el mateix format o en uns altres per a usos diversos. D'estes imatges en TIFF se'n realitzarà una còpia en format JPEG, de qualitat alta i mínima pèrdua d'informació, així com una còpia en format PDF/A per unitat documental. És recomanable, així mateix, la generació de fitxers de metadades.  
  
Els requisits tècnics de la digitalització seran els següents:  
a) La captura es realitzarà per mitjà d'una càmera rèflex digital o bé per mitjà d'un escàner. La càmera digital ha de disposar de suport aeri o trípode i d'un sensor amb els suficients megapíxels (Mp.) i els objectius adequats. L'escàner haurà de ser de tipus zenital, d'última generació i de llum freda, i s'evitarà, en la mesura que es puga, el contacte amb el document, de manera que es complisquen, en ambdós casos, els requisits especificats en l'apartat b del punt 1 d'esta base.  
b) La digitalització serà directa en format TIFF 6.0 o versió superior sense comprensió, a escala 100 % (1:1), de totes les pàgines que componen les unitats documentals amb una resolució de 400 píxels per polzada, en mode RGB (color, 24 bit per píxel), mentres que la còpia realitzada en format JPEG a escala 100 % (1:1) de totes les pàgines que componen les unitats documentals tindrà una resolució de 200 píxels per polzada en mode RGB (color, 24 bit per píxel), amb compressió baixa. Se'n farà una altra còpia en format PDF/A per unitat documental que, ja que pesa menys, permeta una descàrrega ràpida.  
c) Una captura d'imatge correspondrà a una única cara del full del document. Es digitalitzaran tots els fulls del document, incloent-hi els que estiguen en blanc, en l'orde corresponent, així com l'enquadernació i les guardes (si el document està enquadernat). Tots els fulls de la unitat documental que cal digitalitzar hauran d'estar obligatòriament foliats amb llapis.  
d) Els fitxers en format TIFF, per un costat, i els fitxers en format JPEG i PDF/A, per un altre, es gravaran en dos suports digitals diferents. Preferentment s'usaran discos durs externs USB 2.0.  
e) Dins de cada suport digital, l'estructuració dels fitxers en directoris i subdirectoris s'ajustarà a una organització jeràrquica en carpetes que seguiran l'estructura arxivística d'origen. En el primer nivell s'identificarà el nom de l'arxiu; en el segon, el fons, i en el tercer, la unitat documental, tant per als fitxers en format TIFF com en format JPEG i PDF/A.  
f) En el nivell d'unitat documental es gravaran els fulls corresponents a la dita unitat. El nom de cada una de les imatges tindrà en compte el codi d'identificació de l'arxiu (país + codi INE del municipi on s'ubica l'arxiu + acrònim de l'arxiu) i la firma, i seguirà un orde numèric que tindrà obligatòriament relació directa amb l'orde dels fulls del document i, sempre que siga possible, amb la seua foliació; en este cas, s'indicarà si es tracta del recto (r) o del verso (v). Exemple: ES.000000.AMA/C24-5-0001r, ES.000000.AMA/C24-5-0001v, ES.000000.AMA/C24-5-0002r, ES.000000.AMA/C24-5-0002v...  
  
g) Com a primera imatge digitalitzada del document figurarà la pàgina o pàgines amb les dades que el descriguen (dates extremes, firma, assumpte...).  
h) Durant el procés de digitalització, davall de cada full del document original es col·locarà paper d'un color neutre adequat que permeta distingir el contorn del document o qualsevol tipus de deteriorament, que impedisca la transparència i evite la visualització de la següent.  
i) Per a la captura d'originals de gran format, com ara mapes, plànols i pergamins, es podrà optar per qualsevol de les opcions següents:  
- Se'n podrà realitzar una única captura a grandària real si la digitalització resultant té la suficient qualitat (resolució, detall, etc.) per als tècnics.  
- Si no es considera adequada la digitalització de l'apartat anterior, s'hauran de realitzar diverses captures de la mateixa imatge. Primer es realitzarà una única captura del total del document en format JPEG, amb les característiques definides en l'apartat b del punt 2 d'esta base, i la imatge resultant es dividirà en coordenades per a obtindre una malla quadriculada. Cada quadrícula d'esta malla es capturarà separadament en TIFF amb les característiques que s'indiquen en l'apartat b del punt 2 d'esta base, amb un format no superior a DIN A3, i s'indicarà en la referència de cada imatge la coordenada de la part de la quadrícula general corresponent. La dita coordenada estarà composta per un codi alfanumèric on l'eix vertical s'identificarà amb una lletra i l'eix horitzontal amb un nombre. Exemple: ES.000000.AMA/C24-5-0001r-A1, ES.000000.AMA/C24-5-0001v-A1, ES.000000.AMA/C24-5-0001r-A2, ES.000000.AMA/C24-5-0001v-A2.  
j) En les unitats de suport digital figurarà adherida, en el cas de discos durs externs, una caràtula amb la informació següent: nom de la institució i anagrama, logotip de la Generalitat, any de la convocatòria de l'ajuda, firmes i format.  
k) Cada unitat de suport digital es presentarà en un estoig o contenidor rígid individual dotat d'una caràtula, on es reproduirà la informació establida en el punt j) d'esta base quinta.  
Serà motiu d'exclusió:  
a) Qualsevol variació dels requisits de digitalització respecte als previstos en esta orde.  
b) Aquelles sol·licituds el preu per imatge digitalitzada de les quals supere en 0,20 euros el preu mitjà unitari per imatge establit per la Comissió Tècnica de Valoració. A este efecte, el preu mitjà unitari per imatge serà la mitjana de tots els preus per imatge pagats pels sol·licitants d'estes ajudes, després d'eliminar els valors superior i inferior.  
  
3. Per a la realització d'estos treballs, els beneficiaris podran subcontractar amb tercers fins al 100 % de l'import de l'activitat subvencionada, sempre que s'atenguen els requisits i límits previstos en l'article 29 de la Llei 38/2003, de 17 de novembre, General de Subvencions.  
  
Sexta. Presentació i termini de les sol·licituds  
1. El termini de presentació de sol·licituds serà de 20 dies hàbils comptats a partir de l'endemà de la publicació d'esta convocatòria en el DOCV.  
2. Les sol·licituds han de dirigir-se a la Conselleria d'Educació, Cultura i Esport, Direcció General de Cultura, i podran presentar-se en el Registre Auxiliar de la Biblioteca Valenciana (monestir de Sant Miquel dels Reis, av. de la Constitució, 284, 46567 València) o per qualsevol dels mitjans previstos en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
Si la sol·licitud no és presentada en el Registre Auxiliar de la Biblioteca Valenciana, es podrà remetre un fax a l'òrgan gestor de la convocatòria (Subdirecció General de Llibre, Arxius i Biblioteques, Servici d'Arxius, núm. 515 704 298), amb indicació del número i la data d'entrada en el registre.  
En el supòsit que la documentació es presente per correu, es regularà per l'article 31 del Reial Decret 1829/1999, de 3 de desembre, pel qual s'aprova el reglament que regula la prestació dels servicis postals.  
  
3. Els qui així ho desitgen, podran realitzar la presentació i el registre per mitjans electrònics i sol·licitar que les comunicacions i notificacions s'efectuen per esta via. Estos tràmits tindran plena validesa, d'acord amb les condicions i requisits previstos en la Llei 11/2007, de 22 de juny, d'Accés Electrònic dels Ciutadans als Servicis Públics, així com en el Decret 220/2014, de 12 de desembre, del Consell, pel qual s'aprova el Reglament d'administració electrònica de la Comunitat Valenciana. A fi de complir els requisits de seguretat establits, la designació de l'adreça o bústia de correu electrònic, als efectes de la pràctica de notificacions a l'interessat, haurà de correspondre's amb la proporcionada per la Generalitat, amb domini cv.gva.es.  
  
Per a sol·licitar este tipus d'ajudes per via telemàtica es requerirà tindre el certificat de firma electrònica emés per l'Institut Valencià de Finances per mitjà de l'ACCV.  
La tramitació telemàtica pot realitzar-se a través del PROP en la URL següent: http://www.gva.es/portal/inicio/procedimientos'id\_proc=16536.  
  
Sèptima. Documentació que cal presentar  
1. La sol·licitud d'ajuda econòmica, segons el model annex a esta orde, estarà dirigida a la Conselleria d'Educació, Cultura i Esport, Direcció General de Cultura, i anirà acompanyada dels originals o de fotocòpies compulsades dels documents següents:  
a) Fotocòpia compulsada dels estatuts de l'entitat o normes jurídiques que la definisquen i per les quals es regisca, així com de les modificacions que hi haja hagut, si és el cas.  
b) Fotocòpia compulsada de l'escriptura d'inscripció en el registre públic corresponent. L'entitat ha d'estar inscrita ?o tindre constància documental d'haver formulat la sol·licitud d'inscripció- en el registre corresponent en la data de presentació de la sol·licitud.  
c) Fotocòpia compulsada de l'acord de l'òrgan competent de l'entitat en què es nomena el representant legal.  
d) Certificat del secretari o del representant legal de l'entitat privada sense ànim de lucre, segons el model annex, on s'especifique la informació següent:  
- Acord de l'òrgan competent pel qual es va acordar sol·licitar l'ajuda, on s'indique el fi i la quantia total del gasto, que no serà inferior a 600 euros. En cas que es realitzen treballs de digitalització, el dit acord haurà de contindre, a més, l'autorització a la Generalitat per a la difusió i comunicació pública de la documentació històrica digitalitzada amb fins culturals i científics.  
- Justificació dels gastos realitzats on s'indique que el compte justificatiu es correspon amb els gastos i inversions realitzats i amb l'objecte de la convocatòria. Les factures a què es farà referència estaran datades entre el 27 de juny de 2014 i la data de finalització de presentació de sol·licituds, ambdós incloses.  
e) Original o fotocòpia compulsada de les factures reglamentàries.  
f) Fotocòpia compulsada del NIF de l'entitat.  
g) En cas de nou perceptor o canvi de número de compte bancari, s'aportarà el model annex de domiciliació bancària.  
h) Formulari del cens del patrimoni documental valencià, segons el model annex, degudament omplit, en cas de no haver-se presentat en els últims tres anys.  
i) En cas de sol·licitar les ajudes per a la digitalització, còpia dels instruments de descripció de la documentació digitalitzada que continguen, com a mínim, les dades següents: dates extremes, assumpte, firma de l'arxiu i nombre de fulls. A més, s'haurà d'aportar una còpia dels suports digitals del treball realitzat perquè siguen custodiades en el Servici d'Arxius de la Subdirecció General del Llibre, Arxius i Biblioteques, de la Conselleria d'Educació, Cultura i Esport. En cas d'enviar discos durs externs, estos tindran connexió USB 2.0. Els fitxers en format TIFF, d'un costat, i els fitxers en format JPEG i PDF/A, d'un altre, es presentaran en dos suports digitals diferents. Estes còpies les revisaran els tècnics de la Conselleria d'Educació, Cultura i Esport per a confirmar que complixen tots els requisits de digitalització establits en esta orde. Els suports que presenten deficiències hauran de ser reemplaçats pel beneficiari de l'ajuda.  
L'imprés de sol·licitud i els documents d), g) i h) podran ser aportats de manera telemàtica. Estos documents només s'acceptaran en format PDF i hauran d'estar firmats per mitjà de la plataforma de firma en línia de l'ACCV: http://www.accv.es/va/ciutadans/firma-on-line-pdf/.  
2. D'acord amb el que disposa l'article 5 del Decret 165/2010, de 8 d'octubre, del Consell, pel qual s'establixen mesures de simplificació i de reducció de càrregues administratives en els procediments gestionats per l'Administració de la Generalitat i el seu sector públic, el sol·licitant podrà autoritzar l'Administració perquè obtinga directament l'acreditació del compliment de les obligacions tributàries i amb la Seguretat Social; per a fer-ho, marcarà la casella corresponent de la sol·licitud (annex II, apartat F).  
En cas de no subscriure la corresponent autorització, el sol·licitant estarà obligat a aportar els documents següents:  
- Certificat positiu de l'Agència Estatal d'Administració Tributària en què s'acredite que el sol·licitant es troba al corrent de les seues obligacions tributàries.  
- Certificat de la Tresoreria General de la Seguretat Social en què s'acredite que el sol·licitant es troba al corrent en el compliment de les seues obligacions amb la Seguretat Social.  
- Certificat de les direccions territorials de la Conselleria d'Hisenda i Administració Pública en què s'acredite que el sol·licitant no té deutes de naturalesa tributària amb la Generalitat.  
3. Si la sol·licitud no reunix els requisits i documents que s'assenyalen en esta base, la persona interessada serà requerida perquè, en un termini de 10 dies, esmene la falta i adjunte els documents preceptius, amb indicació que, si no ho fa, per mitjà d'una resolució es considerarà que desistix de la seua petició, d'acord amb l'article 71.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
4. En el supòsit que els documents que han d'acompanyar la sol·licitud de concessió de les ajudes ja estiguen en poder de qualsevol òrgan de l'administració actuant, el sol·licitant podrà acollir-se al que establix l'apartat f de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data i l'òrgan o dependència on van ser presentats o, si és el cas, emesos, i que no hagen transcorregut més de cinc anys des de la finalització del procediment a què corresponguen.  
En el supòsit d'impossibilitat material d'obtindre la documentació, l'òrgan competent podrà requerir al sol·licitant la presentació, o, a falta d'això, l'acreditació per altres mitjans dels requisits a què es referix el document.  
  
Octava. Criteris i procediment de concessió  
1. Comprovació de la documentació i assignació de l'ajuda  
Fase primera. Comprovació de la documentació  
En primer lloc, es comprovarà que la documentació justificativa que acompanya la sol·licitud acredita suficientment la quantia sol·licitada per l'interessat en concepte de subvenció i s'ajusta a l'objecte establit en la base primera. En cas que la documentació aportada no justifique d'una manera suficient el total del que s'ha sol·licitat, esta quantitat es reduirà en la part que corresponga.  
En queden excloses aquelles sol·licituds que resulten per davall del gasto mínim de 600 euros.  
Fase segona. Assignació de l'ajuda  
a) S'atorgarà a tots els sol·licitants que hagen superat la primera fase una quantitat lineal de 100 euros.  
b) La dotació econòmica restant es distribuirà entre els beneficiaris que hagen realitzat una inversió superior a 600 euros, degudament justificada, tenint en compte els factors següents:  
X = dotació econòmica restant després de l'assignació lineal de l'ajuda.  
Y = inversió justificada de cada sol·licitant.  
T = suma de les inversions justificades de tots els sol·licitants que han superat la fase primera.  
Fórmula de repartiment: ajuda = (X\*Y)/T.  
2. L'òrgan competent per a la instrucció del procediment de concessió de la subvenció és la Subdirecció General del Llibre, Arxius i Biblioteques, en els termes que establix la Llei 38/2003, General de Subvencions.  
3. La valoració de les sol·licituds d'ajudes objecte d'esta convocatòria i la proposta de concessió les realitzarà una comissió tècnica de valoració, òrgan col·legiat que estarà compost per:  
President: el cap del Servici d'Arxius.  
Vocals: el director de l'Arxiu Històric de la Comunitat Valenciana, el director de l'Arxiu del Regne de València i un tècnic de la Direcció General de Cultura.  
Secretari (amb veu i vot): el cap de la Secció d'Arxius.  
4. La Comissió Tècnica de Valoració examinarà les sol·licituds presentades i, d'acord amb els criteris objectius d'atorgament, elevarà un informe d'adjudicació a l'òrgan competent. L'òrgan instructor, a la vista de l'expedient i de l'informe de l'òrgan col·legiat, formularà la proposta de resolució provisional degudament motivada. La directora general de Cultura dictarà, per delegació de la consellera d'Educació, Cultura i Esport, la resolució definitiva, que es publicarà en el Diari Oficial de la Comunitat Valenciana.  
5. El termini màxim per a resoldre és de sis mesos a partir de l'endemà de la finalització del termini de presentació de sol·licituds. Transcorregut el termini de sis mesos sense que s'adopte la resolució i es notifique, per part de l'òrgan competent, als interessats, es consideraran desestimades les sol·licituds, sense perjuí de l'obligació expressa de resoldre de l'Administració.  
6. La publicació d'esta resolució produirà els efectes de notificació a les persones interessades, d'acord amb el que disposen els articles 58 i 59.6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Novena. Finançament de les activitats subvencionades  
a) El gasto mínim subvencionable no podrà ser inferior a 600 euros, tal com s'indica en el punt 1.d) de la base sèptima.  
b) L'aportació de la Conselleria d'Educació, Cultura i Esport serà, com a màxim, del cinquanta per cent (50 %) del cost de la inversió que es realitze entre el 27 de juny de 2014 i la data de finalització de presentació de sol·licituds, ambdós incloses. Els beneficiaris hauran d'aportar, amb càrrec al seu pressupost, la part no finançada per la Generalitat.  
  
c) La concessió d'estes subvencions és compatible amb la percepció d'altres subvencions, ajudes, ingressos o recursos per al mateix fi, sempre que l'import de les subvencions, aïllada o en concurrència amb altres subvencions, ajudes, ingressos o recursos, no supere el cost total de l'activitat subvencionada, segons disposa l'article 19.3 de la Llei 38/2003, de 17 de novembre, General de Subvencions.  
d) Qualsevol alteració de les condicions tingudes en compte per a la concessió de la subvenció i, en tot cas, l'obtenció concurrent d'altres aportacions fora dels casos permesos en les normes reguladores, podran donar lloc a la modificació de la resolució de concessió en els termes establits en la normativa reguladora de la subvenció.  
e) Quan les activitats hagen estat finançades amb fons propi o altres subvencions o recursos i, a més, amb la present ajuda, hauran d'acreditar-se en la justificació l'import, la procedència i l'aplicació del dit fons a les activitats subvencionades.  
f) Si el material que s'haja d'adquirir amb l'objecte de la subvenció té la consideració d'inventariable, hauran de tindre's en compte les exigències dels apartats 4 i 5 de l'article 31 de la Llei 38/2003, de 17 de novembre, General de Subvencions.  
  
Deu. Modificacions  
La Conselleria d'Educació, Cultura i Esport no assumirà modificacions de la subcontractació dels treballs que impliquen un augment del preu d'adjudicació ni revisió de preus, en compliment dels requisits i límits previstos en l'article 29 de la Llei 38/2003, de 17 de novembre, General de Subvencions. Si es produïxen estos casos, els majors costos els assumirà exclusivament el beneficiari.  
  
Onze. Obligacions dels beneficiaris  
a) Complir l'objectiu, executar el projecte, realitzar l'activitat o adoptar el comportament que fonamenta la concessió de la subvenció, tot això d'acord amb els articles 29 i 31 de la Llei 38/2003, de 17 de novembre, General de Subvencions.  
b) Justificar, davant de l'òrgan que concedix, el compliment dels requisits i de les condicions, així com la realització de l'activitat i el compliment del fi que determinen la concessió o el gaudi de la subvenció, en el termini establit en les presents bases. Els gastos s'acreditaran per mitjà de factures i la resta de documents de valor probatori equivalent amb validesa en el tràfic jurídic mercantil o amb eficàcia administrativa, d'acord amb l'article 30.3 de la Llei 38/2003, de 17 de novembre, General de Subvencions.  
c) Sotmetre's a les actuacions de comprovació que efectue l'òrgan que concedix, així com qualsevol altra de comprovació i control financer que puguen realitzar els òrgans de control competents, per a la qual cosa aportaran tota la informació requerida en l'exercici de les actuacions anteriors d'acord amb el que establix l'article 46 de la Llei 38/2003, de 17 de novembre, General de Subvencions.  
d) Comunicar a l'òrgan que concedix l'obtenció d'altres subvencions, ajudes, ingressos o recursos que financen les activitats subvencionades. Esta comunicació haurà d'efectuar-se tan prompte com es conega, i, en tot cas, amb anterioritat a la justificació de l'aplicació donada als fons percebuts.  
e) Conservar els documents justificatius de l'aplicació del fons rebut, incloent-hi els documents electrònics, mentres puguen ser objecte de les actuacions de comprovació i control.  
f) Adoptar les mesures de difusió contingudes en l'apartat 4 de l'article 18 de la Llei 38/2003, de 17 de novembre, General de Subvencions. Si l'activitat subvencionada genera algun tipus d'imprés, la indicació que l'activitat ha rebut una ajuda de la Conselleria d'Educació, Cultura i Esport haurà de realitzar-se siga mitjançant la inclusió d'una frase al·lusiva a la mencionada ajuda, siga amb la inclusió del logotip de la Conselleria d'Educació, Cultura i Esport.  
g) Permetre el lliure accés públic dels investigadors als fons, tal com establix l'article 40 de la Llei 3/2005, de 15 de juny, de la Generalitat, d'Arxius.  
h) Reintegrar el fons percebut en els supòsits previstos en l'article 37 de la Llei 38/2003, de 17 de novembre, General de Subvencions.  
  
  
Dotze. Forma de pagament  
El pagament s'efectuarà d'una sola vegada, per mitjà d'una transferència bancària, quan s'haja publicat la resolució d'adjudicació, sempre que el beneficiari complisca els requisits exigits per la Llei 38/2003, General de Subvencions, tal com s'exigix en les presents bases.  
  
Tretze. Causes de reintegrament  
Serà procedent el reintegrament de les quantitats percebudes i l'exigència de l'interés de demora corresponent des del moment del pagament de la subvenció fins a la data en què s'acorde la procedència del reintegrament, en els casos previstos en l'article 37 €causes de reintegrament- de la Llei 38/2003, de 17 de novembre, General de Subvencions.  
  
Catorze. Inspecció i control  
Quan de l'exercici de les funcions d'inspecció o control se'n deduïsquen indicis de la incorrecta obtenció, gaudi o destinació de l'ajuda percebuda, la Conselleria d'Educació, Cultura i Esport podrà acordar la retenció de les factures, documents equivalents o substitutius i de qualsevol altre document relatiu a les operacions en què estos indicis es manifesten.  
  
Quinze. Infraccions i sancions administratives  
Les infraccions i sancions administratives que deriven de les funcions de control que corresponen a la Intervenció de la Generalitat es regularan d'acord amb el que preveu el títol IV de la Llei 38/2003, de 17 de novembre, General de Subvencions.  
  
Setze. Obligació de conservació  
Els beneficiaris d'estes ajudes quedaran obligats a mantindre l'arxiu organitzat i en bones condicions de conservació, d'acord amb les normes i directrius que establisca la Conselleria d'Educació, Cultura i Esport.